《齐天乐 送秋露词人北上》
清代·沈芳

临歧方悔相逢晚，新愁满怀难诉。倦抚瑶琴，闲拈象管，怕唱一声南浦。

江空岁暮。看落叶荒村，乱山无数。正恨无聊，片帆偏又载人去。

迢迢故乡渐远，对泥林草屋，应念朱户。梦绕孤灯，寒欺客帽，休更听风听雨。

离情最苦。问甚日归来，咏花同步。欲寄鸾笺，雁声沉宿雾。

作者简介：字梦湘，吴县人，诸生顾昌贤室。有《寂寥词》。